b'\n_START_ARTICLE_\nNyborg-Ringe-Faaborg Banen\n_START_PARAGRAPH_\nNyborg-Ringe-Faaborg Banen var en dansk jernbanestr\xc3\xa6kning, der blev \xc3\xa5bnet i to etaper: Ringe-Faaborg Banen (RFB) i 1882 og Ringe-Nyborg Banen (RNB) i 1897.\n_START_SECTION_\nHistorie\n_START_PARAGRAPH_\nVed lov af 16. juni 1879 blev regeringen bemyndiget til at anl\xc3\xa6gge en "lokomotivbane" fra Ringe til Faaborg for statens regning. Sydfyenske Jernbaner (SFJ) ville forpagte banen. Anl\xc3\xa6gget blev p\xc3\xa5begyndt i 1880, og SFJ udf\xc3\xb8rte banens overbygning (sporet). Den samme lov n\xc3\xa6vnte ogs\xc3\xa5 en bane mellem Nyborg og Ringe, og den fik ministeren bemyndigelse til at anl\xc3\xa6gge som statsbane ved den store jernbanelov fra 1894. Ogs\xc3\xa5 her var det forudsat, at SFJ forpagtede banen. De to baner blev betragtet som en helhed. De var anlagt som statsbaner, men blev drevet af SFJ indtil 1. april 1949, hvor hele SFJ\'s banenet overgik til DSB._NEWLINE_Efter Genforeningen i 1920 blev jernbanef\xc3\xa6rgeruten Faaborg-Mommark oprettet i 1922. Banen fik hermed en betydning, der rakte ud over det lokale, og blev en del af en national forbindelse mellem Sj\xc3\xa6lland og S\xc3\xb8nderjylland. Denne betydning aftog dog igen med bygningen af Lilleb\xc3\xa6ltsbroen og muligheden for at k\xc3\xb8re lyntog, ogs\xc3\xa5 til S\xc3\xb8nderborg.\n_START_SECTION_\nRinge-Faaborg\n_START_PARAGRAPH_\nStr\xc3\xa6kningen var fra starten indhegnet, s\xc3\xa5 man kunne k\xc3\xb8re 75 km/t, en h\xc3\xb8j hastighed dengang.\n_START_SECTION_\nBevarede stationsbygninger\n_START_PARAGRAPH_\nAlle stationsbygninger og billetsalgssteder mellem Ringe og Faaborg er bevaret, Gr\xc3\xb8nderup dog n\xc3\xa6rmest som ruin._NEWLINE_Faaborg Baneg\xc3\xa5rd og stationerne i Ringe, H\xc3\xb8jrup, Korinth og Pejrup er tegnet af N.P.C. Hols\xc3\xb8e. Til opf\xc3\xb8relse af Faaborg Baneg\xc3\xa5rd genbrugte man tegningerne fra Aarhus \xc3\x98stbaneg\xc3\xa5rd, som Hols\xc3\xb8e tegnede 5 \xc3\xa5r tidligere. Korinth Station var ekstra stor, fordi der ogs\xc3\xa5 skulle v\xc3\xa6re ventesal for herskaberne fra Arreskov og Brahetrolleborg. Espe Station var ikke projekteret fra starten, men blev i 1883 bygget p\xc3\xa5 kun ni uger som en meget lille station i simpel stil - den er senere udvidet flere gange. Katter\xc3\xb8d Station er tegnet af Andreas Jensen ligesom de andre p\xc3\xa5 Svendborg-Faaborg banen._NEWLINE_\xc3\x98havsmuseet i Faaborg kortlagde i for\xc3\xa5ret 2009 de kulturhistoriske interesser omkring str\xc3\xa6kningen og tillagde alle stationerne h\xc3\xb8j bevaringsv\xc3\xa6rdi.\n_START_SECTION_\nEfter nedl\xc3\xa6ggelsen\n_START_PARAGRAPH_\nSignalerne blev taget ned i 1962-63, og de fleste oml\xc3\xb8bsspor og sidespor blev fjernet i l\xc3\xb8bet af 1960\'erne._NEWLINE_Str\xc3\xa6kningen Korinth-Faaborg blev k\xc3\xb8bt af Fyns Amt og stillet til r\xc3\xa5dighed for Syd Fyenske Veteranjernbane (SFvJ), som blev stiftet 9. januar 1988. Veteranbanen blev officielt indviet 28. maj 1992. Faaborg-Midtfyn Kommune, der efter Kommunalreformen i 2007 ejer str\xc3\xa6kningen Korinth-Faaborg, har k\xc3\xb8rt et renoverings- og udviklingsprojekt, der skal skabe bedre rammer for veterantogsdriften._NEWLINE_Veteranbanen har ved s\xc3\xa6rlige lejligheder ogs\xc3\xa5 k\xc3\xb8rt tog til andre byer p\xc3\xa5 Fyn og i Jylland, men denne trafik stoppede i 2002, da sporet mellem Ringe og Korinth var kommet i for d\xc3\xa5rlig stand. Nu er sporet fjernet. Skov- og Naturstyrelsen har overtaget str\xc3\xa6kningen Ringe-Korinth og omdannet den til Natursti Ringe-Korinth med asfalteret cykelsti og grusbelagt ridesti.\n_START_SECTION_\nStr\xc3\xa6kninger hvor banetrac\xc3\xa9et er bevaret\n_START_PARAGRAPH_\nN\xc3\xa6sten hele banetrac\xc3\xa9et er bevaret, 26\xc2\xbd km som natursti og 12\xc2\xbd km som veteranbane.\n_START_SECTION_\nBevarede stationsbygninger\n_START_PARAGRAPH_\n\xc3\x98rb\xc3\xa6k Station blev revet ned omkring 1968 for at give plads til r\xc3\xa5dhuset i \xc3\x98rb\xc3\xa6k Kommune.  Fjellerup station findes p\xc3\xa5 Kl\xc3\xb8vmosevej 2'